P. Prokopovič, poslanec: (2009-06-25):
Dve poznámky k tomu. Prvá: Prečo sa nebáli doteraz? Prečo doteraz bolo všetko v poriadku? Prečo sa odrazu začali báť minulý týždeň? To je prvá poznámka. A druhá poznámka a potvrdí mi to kolega pán Štefanec, včera po odprednášaní úvodu pána ministra ku skrátenému legislatívnemu konaniu a po poznaní toho dôvodu, prečo ide skrátené legislatívne konanie, sme hovorili okamžite telefonicky s predstaviteľmi Asociácie slovenských bánk a peňažných ústavov. Pán minister, jednoznačne povedali, ani jedna, jediná slovenská banka neiniciovala to, ani jedna, jediná slovenská banka nemá obavy o svoje financie, ak by do toho išli. Čiže ten dôvod, ktorý ste uvádzali jednak v skrátenom legislatívnom konaní, ale ktorý sa prelína aj cez všetky tri prerokovania tohto návrhu zákona, je nezmyselný. Pýtam sa, prečo sa táto obava nepovedala skôr. Prečo nefungovala pred niekoľkými mesiacmi? Vtedy ste nevedeli, že k niečomu takému môže dôjsť? Ja si nemôžem pomôcť, ale všetko to svedčí o tom, že v celom tomto procese máte chaos. Vy ste nevedeli pred pár mesiacmi, že tu môže byť riziko pre banky? Alebo tí investori nevedeli? Prečo vy robíte za investorov? Najprv v druhej polovici roku 2006, keď ste prišli do vlády, ste PPP projekty nechceli. Nemusím vyťahovať vyjadrenia predsedu vlády, vaše, pán minister, takisto. Vtedy ste PPP projekty nechceli. Odrazu v roku 2007 sa ukázali PPP projekty ako čosi, čo vás osvietilo a čo má vyriešiť dilemu vo výstavbe diaľnic a rýchlostných komunikácií. A keď ste ich potom začali pripravovať, to ste nevedeli už o tomto riziku? Preto musíme tu hrať pred občanmi Slovenska také divadlo, že to ideme robiť zo dňa na deň? Nie, ja si myslím, že príčina je niekde inde. A keď sme už pri tom, že by to malo platiť na PPP projekty, tak si ozrejmime, čo sú to PPP projekty, pán minister. To je prepojenie verejných a súkromných prostriedkov. V systéme PPP projektov alebo v PPP projektoch sa o financie stará súkromná zložka. Financie nemá zabezpečovať minister, ani chodiť po bankách, ani generálny riaditeľ Národnej diaľničnej spoločnosti, ani splnomocnenec vlády. Čo vy sa staráte o financie? To je starosť toho záujemcu, ktorý chce do procesu vstúpiť. Ako ste vy  vôbec mohli uzatvoriť tender na PPP projekty, ako ste mohli schváliť uchádzača, ktorý nemal zabezpečené finančné prostriedky? A teraz, ak chodíte po bankách, zháňate prostriedky, peňazí niet a hľadáte všelijaké zákonné záruky, aby ste mu ich ochránili a on peniaze nemá. Ale veď peniaze sú starosť toho investora, ktorý ide. On to má postaviť, zainvestovať a potom udržiavať. Štát má celkom iné povinnosti v procese PPP ako zháňať prostriedky. Takže trošku sa mi zdá, že systém PPP projektov máte pomýlený a asi robíte nadprácu pre tých, ktorí už vyhrali tieto tendre. Myslím si, že princíp vôbec nie je v tom, čo ste hovorili, teda v tom, že tie banky, skôr si myslím, že hrozí nejaký prúser. Skôr sa mi zdá, že v tých koncesných zmluvách je niečo, čo rýchlo, rýchlo chcete zabetónovať. Prečo odrazu len jeden mesiac? Prečo nie rok, keď to doteraz fungovalo? Prečo odrazu rýchlo? Prečo to nemôže každý občan? Prečo len ten, kto sa o to uchádza alebo istým spôsobom je tam zainteresovaný? Prečo to nemôže aj právnik, ktorý zistí, že je tam niečo protizákonné? Prečo? Prečo to chcete takto zúžiť odrazu? Zdá sa mi skutočne, že v tých zmluvách je niečo poriadne, ktoré chcete zakamuflovať. Ešte to neviem, ale sľubujem, že veľmi pozorne sa na to pozriem, budem toto sledovať a zistíme, prečo to takto rýchlo chcete zniesť zo sveta. A včera vo svojom aj jednom, aj druhom úvodnom vystúpení pri skrátenom, aj pri prvom čítaní ste uviedli, že dajme na pravú mieru, koľko sa vlastne odovzdalo, koľko sa urobilo diaľnic za predchádzajúcej vlády, koľko sa urobilo teraz. Povedali ste, pán minister, alebo povedal si, pán minister, jednu veľmi, veľmi správnu vec, koľko sa odovzdalo a veľmi dobre, lebo si hneď v ďalšej vete zakontroval, že veď príprava na výstavbu diaľnic a rýchlostnej komunikácie trvá päť až sedem rokov. Ja s tým veľmi súhlasím. Tak potom mi povedz, ako si sa tam chválil, že ste odovzdali 70 či 80 km diaľnic, do konca volebného obdobia odovzdáte 130, keď si povedal, že príprava trvá päť až sedem rokov a vy ste tu tri roky, budete štyri v lete budúceho roku. No, tak kedy sa to potom pripravilo? Takže myslím si, že treba pravdivo informovať, pravdivo informovať. Zatiaľ odovzdávate, začali ste v septembri 2006 odovzdávať úseky, ktoré sme pripravili a rozostavali my. Vy len toto odovzdávate a toto kritérium teraz používate na prezentáciu toho, čo ste urobili. Neurobili ste, pán minister, dokončuje tie veci, ktoré sme rozpracovali a začali robiť my. Vy ste začali okrem obchvatu Trstenej robiť Považskú Bystricu, teda Vrtižer - Sverepec, kde už bolo vydané územné rozhodnutie a pripravovala sa v roku 2006, v polovici, dokumentácia pre vydanie stavebného povolenia a začali ste fyzicky takisto Žarnovica, Šášovské Podhradie, kde už bolo predtým vydané územné rozhodnutie, ale Brusel na apel environmentálnych organizácií u nás zrušil to územné rozhodnutie a celý proces sa začal odznova. Tieto dva úseky, tie väčšie úseky, nehovorím o drobných, malých, ktoré robí Slovenská správa ciest, tieto dva ste reálne začali, ktoré boli rozpracované. Všetko ostatné len dokončujete, to, čo už bolo rozbehnuté a rozpracované. Takže na záver skutočne len to, čím som začal, že tu hrozia škody, v správe sa hovorí národohospodárske škody. Ja si dovolím tvrdiť, že to nie sú národohospodárske škody, vôbec nie národo pre národ, vôbec nie hospodárske škody, ale škody to sú, ale to budú škody – vy kryjete škody investorov, škody svojich sponzorov a mecenášov, pán minister. Ďakujem. (Potlesk.)